Млада Босна је била револуционарна омладинска организација, настала око 1904. године, која се борила против окупације, а потом припајања Босне и Херцеговине Аустроугарској, а за њено припајање Србији и другим јужнословенским земљама. Поједини чланови ове организације су сарађивали са Црном руком. Њен члан Гаврило Принцип, уз подршку Црне руке, 28. јуна 1914. године извршио је Сарајевски атентат на аустроугарског престолонаследника Франца Фердинанда, што је Аустроугарској био повод за рат против Србије, који је прерастао у Први светски рат.